﻿ VIAŢA ŞTIINŢIFICĂ DEZVOLTAREA ARHIVELOR DE DATE SOCIALE DIN EUROPA DE EST Program interacademic de documentare şi informare, Vilnius, Lituania DANA CORNELIA NIŢULESCU În perioada 18 septembrie–2 octombrie 2003, am participat, în cadrul unui program de schimb inter-academic, la un stagiu de informare la Institutul de Cercetare Socială din cadrul Academiei de Ştiinţe din Vilnius, Lituania. Tema documentării a vizat arhivarea datelor de cercetare socială într-o arhivă naţională de date sociale şi încercarea de fundamentare instituţională a acestei activităţi. Toate aceste aspecte au fost urmărite, în contextul tendinţelor de dezvoltare a arhivelor naţionale de date sociale din Europa de Est. După 1990, Lituania s-a confruntat cu schimbările majore petrecute în societate, care au influenţat în mare măsură dinamica activităţii de cercetare. Pe de o parte, a existat o scădere a cererii de cercetare în domenii legate de dezvoltarea industrială (cercetarea în fizică sau matematică) însă, pe de altă parte, domeniul ştiinţelor sociale s-a confruntat cu un fenomen contrar tendinţei generale: s-a înregistrat o cerere sporită de specialişti în domeniu, manifestată prin creşterea în universităţi a numărului de locuri la toate disciplinele de acest tip. Au apărut în studiile ştiinţifice noi teme de interes ignorate în trecut (politică, religie, relaţii interetnice). Atât agenţiile internaţionale care monitorizau evoluţia problemelor generate de perioada de tranziţie cât şi instituţiile de stat, comunitatea academică, partidele politice, organizaţiile non-guvernamentale au atras atenţia asupra importanţei datelor, a cercetării empirice, pentru cunoaşterea situaţiei reale din societate. Până în 1990, cercetarea empirică în Lituania a fost concentrată în cadrul Institutului de Filosofie, Sociologie şi Drept din cadrul Academiei de Ştiinţe şi la nivelul Universităţii din Vilnius. Anul 1990 a marcat începutul descentralizării, încercându-se construirea unei fundament instituţional pe care să se dezvolte activitatea de cercetare socială. 1 În momentul de faţă, principalele centre de cercetare socială sunt : 1 Vezi lucrarea Social Science Data Archieves in Eastern Europe. Results, Potentials and Prospects of the Archival Development, Eds. Brigitte Hausstein şi Paul Guchteneire, E. Ferger Verlag, Berlin-Cologne-Paris, 2002, unde Algis Krupavicius şi Vladas Gaidys prezintă Raportul de ţară cu privire la starea datelor de cercetare din Lituania: proiecte de cercetare empirică la nivel internaţional, naţional şi local, iniţiate/realizate de diferite centre de cercetare din Lituania, pag. 87–90. CALITATEA VIEŢII, XV, nr. 1–2, p. 173–176, Bucureşti, 2004 174 DANA CORNELIA NIŢULESCU 2 Instituţia Academia Lituaniană Institutul de Filosofie, Sociologie şi Drept de Ştiinţe Institutul de Economie Institutul de Cercetare Socială, succesorul Institutului de Filosofie, Sociologie şi Drept, începând cu aprilie 2002 Centre universitare Universitatea tehnologică din Kaunas Universitatea din Klaipeda Universitatea de Drept Universitatea din Siauliai Universitatea din Vilnius Universitatea Vytautas Magnus din Kaunas Biroul Statistic Departamentul de Statistică Instituţii guvernamentale Ministerul de Finanţe şi non-guvernamentale Ministerul Sănătăţii Comisia Electorală Centrală Institutul Lituanian de Piaţă Liberă (Lithuanian Free Market Institute) Organizaţii internaţionale Institute private de cercetare Sondaje Baltice a opiniei publice şi a pieţei Vilmorus Centrul pentru Informare Socială Institutul de Cercetare Socială din Vilnius, Lituania, este cel care a înlesnit desfăşurarea stagiului de informare, în vederea elaborării temei de cercetare, cu privire la dezvoltarea arhivelor de date sociale din Europa de Est. Prof. dr. Vladas Gaidys, coordonatorul activităţii mele, şeful Departamentului de Integrare Europeană din cadrul institutului şi totodată directorul Centrului de Cercetare a Opinie şi Pieţei, Vilmorus, m-a ajutat în stabilirea câtorva întâlniri cu personalităţi implicate în proiecte de cercetare socială, desfăşurate în institute publice şi private, centre universitare şi ONG. Cu această ocazie, am înţeles şi modul de funcţionare al unui institut public de cercetare sociologică, în contextul general al mediului de cercetare din Lituania. 2 cu Institutul de Cercetare a Calităţii Vieţii din Este un institut similar ca structură cadrul Academiei Române, dar care, în urma reformei sistemului academic din Lituania, se subordonează Ministerului Educaţiei şi este evaluat de agenţii interna- ţionale de monitorizare a activităţii de cercetare. Toate contactele pe care le-am avut: – în cadrul institutului, cu directorul Arvydas Virgilijus Matulionis şi în special cu Natalia Kasatkina şi Tadas Leončikas de la Departamentul de Etno-Sociologie; 2 Structura Institutului de Cercetare Socială cuprinde: Departamentele de: Eurointegrare, de Teorie Socială, de Macroeconomie, de Economie Socială, de Stratificare, Centrul de Cercetare Demografică şi Departamentul de Etnosociologie. 3 DEZVOLTAREA ARHIVELOR DE DATE SOCIALE 175 – cu personalităţi din mediul universitar: decanul secţiei de Sociologie din cadrul Facultăţii de Filosofie din Vilnius, Arūnas Poviliūnas şi membrii ai catedrei de Sociologie din cadrul Universităţii din Kaunas, Irmina Matonyte şi Arnas Zdanevičius; – cu reprezentanţi ai unei organizaţii non-guvernamentale, implicaţi în implementarea programului „Parteneriat Rural în Ţările Baltice”; – precum şi cu cei răspunzători direct de constituirea unei arhive de date sociale pentru Lituania – Algis Krupavicius şi Vladas Gaidys; – s-au concentrat asupra problematicii păstrării, conservării şi „refolosirii” datelor de cercetare socială. Discuţiile au subliniat, pe de o parte, importanţa existenţei unei bănci de date sociale care să fie disponibile întregii comunităţi ştiinţifice, dar, pe de altă parte, s-a evidenţiat absenţa acestor date din diferite motive, acestea variind în funcţie de tipul de producător de cercetare socială. Există centre care realizează, cu preponderenţă, cercetare calitativă, fie ca o opţiune pentru perspectiva de cercetare, fie din raţiuni financiare, dar există şi instituţii care produc date de sondaj, reprezentative şi care îşi protejează excesiv informaţia, nefiind dispuse să o pună la dispoziţia potenţialilor utilizatori, de teama pierderii statutului de proprietar al datelor. Lipsa, la momentul actual, a unei arhive naţionale de date sociale nu înseamnă că nu a existat preocuparea pentru dezvoltarea unei astfel de instituţii. Obstacolele întâmpinate nu sunt diferite de cele pe care le-am experimentat şi noi, în încercarea de constituire a unei colecţii naţionale de date sociale, sub forma Arhivei Române de Date Sociale (RODA). Apariţia unei astfel de arhive presupune găsirea unor surse constante de finanţare interne şi externe, dar şi atragerea acelor cercetători din ştiinţele sociale care să prefere unui nou proiect munca deperso- nalizată şi de durată de pregătire a datelor, conform standardelor de arhivare. Opinia generală a celor care lucrează în domeniul arhivării datelor este că munca într-un astfel de program este neprofitabilă, mai ales în condiţiile unor finanţări limitate şi sporadice. Arhiva de date sociale din Lituania, deşi în stadiul de idee, se conturează ca un centru interacademic şi interinstituţional bazat pe înţelegerea dintre centrele universitare şi institutele academiei, în colaborare cu agenţii guvernamentale şi private. Astfel, se încearcă relaţionarea principalelor instituţii capabile de a produce, procesa şi disemina date de cercetare socială. Modelul lituanian se aseamănă, într-o oarecare măsură, cu cel al Arhivei Române de Date Sociale (RODA), o arhivă deja constituită şi care funcţionează ca parteneriat între Universitatea Bucureşti şi Institutul de Cercetare a Calităţii Vieţii. Pe întreg parcursul stagiului meu de informare şi documentare din Vilnius, precum şi în urma prezentării făcute în cadrului seminarului găzduit de Institutul de Cercetare Socială, am constatat că cererea şi interesul pentru datele gestionate de RODA sunt foarte ridicate. Site-ul web al arhivei, precum şi existenţa unei versiuni 176 DANA CORNELIA NIŢULESCU 4 în limba engleză a acestuia s-au dovedit a fi avantajele noastre fundamentale în vederea unor colaborări viitoare cu instituţii academice din Lituania. Mulţi cercetători şi-au manifestat dorinţa de a utiliza datele noastre, imediat după ce va intra în funcţiune sistemul de înregistrare on-line a utilizatorilor. Statutul de utilizator academic al unora dintre ei le oferă posibilitatea de a intra în posesia seturilor de date solicitate, fără a plăti nici o taxă, ceea ce reprezintă un motivator puternic pentru orice instituţie publică. De asemenea, această vizită poate fi privită ca un prilej de a promova rezultate ale cercetării cantitative din România, date reprezentative la nivel naţional, arhivate după ultimele standarde internaţionale. Utilizarea acestora va facilita integrarea cunoaşterii ştiinţifice din România în peisajul cunoaşterii ştiinţifice internaţionale şi va determina înţelegerea realităţii româneşti, în contextul larg al apartenenţei noastre europene. 